Nóg ‘n skolier by Noordwes-skool aangevalArgieffoto ŉ 10-jarige seun het geringe beserings opgedoen toe hy met ŉ skerp voorwerp by ŉ skool in Welgevonden naby Ventersdorp in Noordwes aangeval is. Die seun se pa, Samuel Motsatsi, het Vrydag gesê die graad 4-leerder aan Welgevonden Primary School het Donderdag by die huis aangekom met bloedbevlekte klere. “Hy het gesê ŉ ander skolier het hom met ŉ meetkundige instrument in die rug gesteek. Dit is deur die genade van God dat geen lewensgevaarlike organe getref is nie. Ons is dankbaar dat hy nie ernstig beseer of dood is nie.” Motsatsi het sy kind na ŉ hospitaal in Ventersdorp geneem waar dokters hom verseker het sy kind het slegs ŉ geringe besering opgedoen. Volgens die pa het sy seun tussen twee leerders beland wat baklei het. “Hy was nie ŉ teiken nie. Hy het verbygeloop toe ŉ leerder ŉ ander kind wou aanval en hy is gesteek. Ek is skool toe, maar ons kon nie die wapen vind nie. Ek is bekommerd dat dieselfde voorwerp gebruik kan word om ŉ ander leerder te beseer of dood te maak.” Hy het bygevoeg daar is bewerings dat daar bendelede by die skool teenwoordig is. Hy het nie ŉ saak by die polisie aanhangig gemaak nie. Lt.kol. Amanda Funani, woordvoerder van die polisie, het bevestig geen saak is aanhangig gemaak nie. Dié voorval volg ŉ dag ná ŉ 13-jarige meisie bewusteloos gevind is met ŉ steekwond by ŉ skooltoilet in Tlhabane naby Rustenburg. Ander leerlinge het op haar afgekom. Dit is nog nie bekend wie haar aangeval het nie. Sy is in ŉ ernstige toestand na ŉ hospitaal geneem. Die polisie in Noordwes ondersoek ŉ saak van aanranding met die doel om ernstig te beseer. ŉ Leerder is op 26 Februarie dood toe die skolier met ŉ skêr aangeval is by Mateana Primary School in Diretsane naby Delareyville. In Tlhatlaganyane buite Rustenburg het ŉ ouer ŉ onderwyser by Leema Primary School aangeval, na bewering met ŉ sambreel omdat die juffrou haar kind sleg behandel het. Die ouer, Itumeleng Letsepe (40) is in hegtenis geneem en vrygelaat op borgtog van R2 000. Sy is egter Woensdag weer in hegtenis geneem ná sy na bewering teruggekeer het skool toe en gedreig het om ŉ ander onderwyser dood te maak. Funani het gesê die saak teen Letsepe is Donderdag van die hofrol geskrap toe sy in die Mankwe-landdroshof in Mogwase verskyn het. Letsepe sal na verwagting weer op 20 Junie in dieselfde hof verskyn op aanklag van aanranding met die doel om ernstig te beseer. Die geweld by skole het die departement van onderwys in Noordwes genoop om ŉ provinsiale skoolveiligheidsberaad reël. Sello Lehari, LUR vir onderwys in Noordwes, het gesê die beraad se resolusie sal geïmplementeer word. ŉ 17-jarige leerder het verlede jaar ŉ onderwyser, Daniel Mokolobate (24) met ŉ mes doodgesteek by Ramotshere High School in Dinokana buite Zeerust. Die tiener is tot 10 jaar tronkstraf gevonnis op aanklag van moord.